對酒閑吟贈同老者
作者：白居易
朝代：唐

paragraphs: 人生七十稀，我年幸過之。
遠行將盡路，春夢欲覺時。
家事口不問，世名心不思。
老既不足歎，病亦不能治。
扶持仰婢僕，將養信妻兒。
飢飽進退食，寒暄加減衣。
聲妓放鄭衛，裘馬脫輕肥。
百事盡除去，尚餘酒與詩。
興來吟一篇，吟罷酒一巵。
不獨適情性，兼用扶衰羸。
雲液灑六腑，陽和生四肢。
於中我自樂，此外吾不知。
寄問同老者，捨此將安歸。
莫學蓬心叟，胷中殘是非。